Sjö verkefni á Vesturlandi fá styrk úr Þjóðhátíðarsjóði Ólafsdalur og Bátasafn við Breiðafjörð fengu háa styrki . Lokið er úthlutun styrkja úr Þjóðhátíðarsjóði vegna verkefna á næsta ári . Alls bárust 259 umsóknir um styrki að fjárhæð samtals 350 milljónir króna . Úthlutað var að þessu sinni 65 styrkjum að fjárhæð 33,9 milljónir . Þar af var veitt 4,6 milljónum til sjö verkefna á Vesturlandi . Tilgangur Þjóðhátíðarsjóðs er að veita styrki til stofnana og annarra þeirra sem sem vinna að varðveislu og vernd menningar og verðmæta , sem núverandi kynslóðir hafa tekið í arf . Hæsta styrkinn hlaut Málvísindastofnun Háskóla Íslands 1,5 milljónir króna . Þar næst komu sex verkefni sem hvert um sig hlutu eina milljón króna í styrk . Þar af voru tvö af Vesturlandi , á vegum Ólafsdalsfélagsins og Félags áhugamanna um Bátasafn Breiðafjarðar . Ólafsdalsfélagið stendur fyrir endurreisn Ólafsdals í Dölum og varðveislu þeirra miklu menningarverðmæta sem í staðnum eru fólgin . Félag áhugamanna um Bátasafn Breiðafjarðar stendur fyrir því að lagfæra hús í eigu Reykhólahrepps . Setja þar upp safn báta , verkfæra og annarra muna sem tilheyra bátasmíði við fjörðinn . Einnig til endursmíði gamalla báta sem verða til sýnis á safninu . Sex hundruð þúsund króna styrkur kom í hlut Stafholtskirkju í Borgarfirði . Hann á að nýtast til endurgerðar kirkjunni , en skipta þarf um alla glugga og styrkja burðarviði . Hálfrar milljónar króna styrkur kom til fjögurra verkefna . Héraðsskjalasafn Borgarfjarðar fær styrk til áframhaldandi skönnunar ljósmynda Skjalasafns Borgarfjarðar inn á vefinn , en í safninu eru alls um 15.000 gamlar ljósmyndir . Ljósmyndasafn Akraness fær styrk til að setja upp sýningu um mannlíf á Skipaskaga á fyrri hluta síðustu aldar . Þá fékk Landbúnaðarsafn Íslands styrk til handritsgerðar vegna heimildamyndar um þúfnabanann , sem olli þeim tímamótum á Íslandi að menn sáu að unnt var að nota vélarafl til jarðabóta . Loks fékk félagið Þrísker ehf. hálfrar milljónar króna styrk til endurbyggingar Hraðfrystihússins í Flatey .